b'\n_START_ARTICLE_\nJohannes \xc3\x98strup\n_START_PARAGRAPH_\nJohannes Elith \xc3\x98strup (f\xc3\xb8dt 27. juli 1867 i K\xc3\xb8benhavn, d\xc3\xb8d 5. maj 1938 sammesteds) var en dansk filolog, der var professor ved K\xc3\xb8benhavns Universitet fra 1918 og dets rektor 1934-1935._NEWLINE_\xc3\x98strup blev student 1884 fra Metropolitanskolen. Han fik en skoleembedseksamen i 1890 i gr\xc3\xa6sk, latin og dansk, men allerede \xc3\xa5ret efter disputerede han for doktorgraden med en disputats om Tusind og en Nat._NEWLINE_Efter at have erhvervet doktorgraden tog han p\xc3\xa5 rejse til Egypten og Syrien til august 1893. Foruden fagstudiet dyrkede han sammenlignende sprogvidenskab hos Vilhelm Thomsen, sanskrit hos Viggo Fausb\xc3\xb8ll og is\xc3\xa6r semitiske sprog hos A.F. van Mehren._NEWLINE_I 1898 blev \xc3\x98strup midlertidig docent i semitisk sprog og litteratur ved K\xc3\xb8benhavns Universitet. Den stilling beholdt han til 1918, hvor et ekstraordin\xc3\xa6rt professorat blev oprettet til ham i islamisk kultur._NEWLINE_Fokus for \xc3\x98strup l\xc3\xa5 p\xc3\xa5 sprog, kultur og samfundsforhold i Orienten. Det blev ogs\xc3\xa5 til en n\xc3\xa6sten fuldst\xc3\xa6ndig overs\xc3\xa6ttelse af Tusind og en Nat i seks bind (1927-1928) og et katalog over Nationalmuseets samling af arabiske og tyrkiske m\xc3\xb8nter, blandt andet de kufiske m\xc3\xb8nter, i 1938._NEWLINE_Han blev Ridder af Dannebrog 1910, Dannebrogsmand 1923 og Kommand\xc3\xb8r af 2. grad 1935. I 1937 udgav han sine erindringer. Han er begravet p\xc3\xa5 N\xc3\xb8debo Kirkeg\xc3\xa5rd. Der findes en buste af Rasmus B\xc3\xb8gebjerg, et maleri af Axel \xc3\x98strup og en tegning af Otto Christensen (familieeje).'